|  |  |  |
| --- | --- | --- |
| Logo |  | NOTAT |

|  |  |  |
| --- | --- | --- |
|  | Børne- og Ungerådgivningscentret | 30-01-2022 |

# Redegørelse for underretninger på børne- og ungeområdet 2022

Administrationen redegør her for de underretninger, som Børne- og Ungerådgivningscentret modtog i 2022 fra borgere, fagfolk i eller udenfor kommunen, politiet, sundhedsfagligt personale eller fra folk i offentlige instanser, hvor der har været en bekymring for, at et barn eller ung kan være i mistrivsel, eller at vedkommende kan have været udsat for overgreb, fysisk eller psykisk.

Alle kan underrette kommunen telefonisk eller via hjemmesiden, hvor der via de to links [htk.dk/mistrivsel](http://htk.dk/mistrivsel) eller [htk.dk/overgreb](http://www.htk.dk/overgreb) er adgang til at gøre dette anonymt eller med navns nævnelse. Her findes også det lovpligtige 'Beredskab i sager med vold og seksuelle overgreb mod børn og unge'. Byrådet behandlede senest denne handleguide den 19. april 2022 og godkendte samtidig 'Handlevejledning ved overgreb mod barn begået af en ansat'. Kommunens personale kan finde det samme materiale og skemaer på intranettet mitHTK.

## Udviklingen de senere år

*Figur 1* viser udviklingen de seneste 9 år, hvor de 2.321 underretninger i 2022 er det foreløbige toppunkt i en ubrudt vækst. Underretningerne er fordelt på 1.256 børn, hvilket vil sige, at der for hvert barn gennemsnitligt blev modtaget 1,85 underretning i årets løb. I 2014 var det 1,35.

Byrådet bakkede i december 2022 op bag administrationens forslag om at omstille personaleressourcer til Familieafdelingen for at kunne håndtere det opståede pres på serviceniveauet, der følger af væksten i underretninger. Administrationen fik her mulighed for at omstille et årsværk til akutteamet, så der nu er fire sagsbehandlere til at håndtere underretningerne.

*Figur 1  
Antal underretninger 2014-2022*

De to linjers forskellige stejlhed er udtryk for en forskel i tilvæksten. Når den røde linje er stejlere end den gullige, er det således udtryk for, at antallet af underretninger vokser relativt mere end antallet af unikke børn, hvor kommunen har modtaget en eller flere underretninger.

Administrationens indberetninger til fagsystemet DUBU gør det muligt at se, om en underretning kommer på et barn, der er kendt i forvejen, eller om der er tale om en ny sag. En ’ny sag’ er en sag, som Familieafdelingen aldrig har mødt før. Det er med andre ord ikke en underretning i en eksisterende og åben sag eller i en sag, der skal genåbnes.

Dette ses i *figur 2*, hvor der af de 1.256 sager for unikke børn i 2022, blev genereret en ny sag for 471 børn og unges vedkommende. 38 % er altså nye sager, mens 62 % af de børn, der er underrettet om, er kendt i forvejen af Familieafdelingen enten fordi sagen er igangværende sag, eller fordi det er en sag, som skal genåbnes. Den faldende andel skyldes, at væksten i underretninger vedrørende unikke børn er mindre end i væksten af antal nye sager.

*Figur 2*

*Antal underretninger, der genererer en helt ny sag, og deres andel af underretningerne fordelt på unikke børn. 2019-2022*

I *figur 3* gengives de modtagne underretninger måned for måned de seneste to år. Ud over væksten i underretninger er tendensen den samme som tidligere år, nemlig at underretningerne typisk stiger 1-2 måneder efter jule- og sommerferierne, hvor der i især september er en stor tilvækst i forhold til månederne forinden.

I redegørelsen for 2021, som Institutions- og Skoleudvalget fik i april 2022, adresseredes de måneder i 2020-21, hvor der havde været nedlukning af samfundet på grund af Covid-19 smitte. Midt i december 2021 blev skoleeleverne sendt på tidlig juleferie men kunne vende tilbage lige efter nytår. Restriktionerne ophørte med udgangen af januar 2022.

En antagelse om, at en nedlukning af samfundet ville afspejles i færre underretninger i de nedlukkede måneder og flere umiddelbart efter, kunne ikke bekræftes i redegørelsen for 2021 og således heller ikke i forhold til antal underretninger i januar-februar 2022. Samlet over perioden 2020-22 er der ingen sådanne markante ændringer i de genåbnede måneder.

*Figur 3  
Månedsvis fordeling af underretninger, december 2020 - december 2022.*

**Note**: Måneder med hel eller delvis Corona-nedlukning af folkeskolerne har afvigende farve.

## Hvem underretter?

Børne- og Ungerådgivningscentret registrerer i hver enkelt sag, hvem der har underrettet. I *tabel 1* ses udviklingen de senere år.

Anmeldere med færre end 10 underretninger pr. år er i tabellen sammenfattet under ’øvrige’. Det er blandt andet barnet/den unge selv, dets netværk og familiens bekendtskabskreds, foreninger, SSP og tandplejen.

De fleste underretninger kom i 2022 fra skolerne med 16% af alle underretninger mod 14 % i 2021, politiet med 15,6 % (19 % i 2021) og psykiatrien med 9,5 % (9,1 % i 2021). Dette billede svarer til tidligere år.

Det skal teknisk bemærkes, at antallet af naboers underretninger i 2022 er påvirket af enkelte borgeres underretninger vedrørende et mindre antal familier og deres børn. Ses bort fra disse, svarer antallet af nabounderretninger til 2021.

*Tabel 1  
Underretninger, fordelt på afsender 2017-2022.*

| Afsender | 2017 | 2018 | 2019 | 2020 | 2021 | 2022 |
| --- | --- | --- | --- | --- | --- | --- |
| Anbringelsessted | 8 | 13 | 11 | 9 | 39 | 58 |
| Anden kommunal afdeling | 105 | 200 | 178 | 143 | 261 | 199 |
| Anden offentlig myndighed | 27 | 52 | 58 | 53 | 73 | 95 |
| Anonym | 63 | 83 | 81 | 99 | 90 | 70 |
| Daginstitution | 126 | 99 | 108 | 134 | 127 | 138 |
| Familie | 17 | 44 | 31 | 45 | 16 | 49 |
| Familiebehandling | 15 | 35 | 48 | 69 | 55 | 75 |
| Forældremyndighedsindehaver | - | 0 | 10 | 27 | 20 | 54 |
| Kontaktperson | 9 | 5 | 8 | 14 | 20 | 12 |
| Krisecenter | 32 | 57 | 25 | 31 | 73 | 77 |
| Læge | 23 | 27 | 27 | 26 | 54 | 49 |
| Modtaget fra anden kommune | 18 | 29 | 36 | 34 | 33 | 28 |
| Naboer | 1 | 9 | 2 | 9 | 20 | 76 |
| Politi | 77 | 148 | 181 | 243 | 380 | 362 |
| Psykiatri | 121 | 102 | 101 | 135 | 185 | 220 |
| Psykolog | 17 | 11 | 8 | 8 | 9 | 18 |
| SFO/Fritidshjem/Klub | 6 | 26 | 31 | 16 | 10 | 17 |
| Skole | 232 | 284 | 316 | 273 | 290 | 371 |
| Sundhedsplejerske | 20 | 27 | 21 | 21 | 20 | 35 |
| Sygehus | 70 | 46 | 82 | 59 | 66 | 104 |
| Øvrige | 140 | 85 | 231 | 234 | 112 | 99 |
| Familieafdelingen | - | - | - | - | 74 | 115 |
| I alt | **1.127** | **1.382** | **1.594** | **1.682** | **2.027** | **2.321** |

## Aldersmæssig fordeling af underretninger

Den aldersmæssige fordeling af underretninger i 2020-2022 ses i *figur 4*. Alder er opgjort på underretningens dato. Det samlede billede er, at der over de tre år i det store hele ikke er ændringer mellem de forskellige aldersgruppers andele. Dog er der sket forskydninger i forhold til 2021, idet andelen af de yngste børn er vokset med 2,4 procentpoint, de 6-8 årige med 2,6 procentpoint, mens andelen vedrørende 9-11 årige er faldet med 2,2 procentpoint.

*Figur 4  
Underretninger fordelt på alder 2020-2022.*

## Overgreb på børn og unge

Administrationen har i tidligere årsredegørelser konstateret, at underretninger vedrørende overgreb, herunder om mistanke om fysisk og psykisk vold, er i vækst.

Som det fremgår af *figur 5*, modtog kommunen i 2022 437 underretninger mod 323 i 2021. Fordelt på unikke børn var der tale om 322 børn i 2022 mod 268 året før. Antallet af denne type underretninger steg altså med 35 % i forhold til 2021, mens stigningen i forhold til antal unikke børn udgør 20 %.

*Figur 5* viser også, at af de 322 sager (blå markering) med opstart i 2022 var 219 af dem åbne ved årets udgang (orange markering). Familieafdelingen har altså lukket cirka en tredjedel af de 322 sager i løbet af 2022.

Hvis man på samme måde ser på de 110 sager, administrationen blev underrettet om i 2017, var kun 19 stadigt aktive i Familieafdelingen op mod fem år senere ved udgangen af 2022.

En sag kan afsluttes, hvis underretningen efter en socialfaglig vurdering viser sig at være grundløs. Lukningen kan også skyldes, at familien har fået vejledning og hjælp for at kunne komme videre. Det kan også skyldes, at det barn, der var udsat for et seksuelt overgreb, er blevet udredt i Børnehuset eller har fået f.eks. et § 11 rådgivningsforløb.

*Figur 5  
Antal underretninger om mistanke om overgreb 2017-2022.*

Den aldersmæssige fordeling af underretninger vedrørende overgreb er vist i *figur 6*.

*Figur 6  
Underretninger om mistanke om overgreb, fordelt efter alder, 2019-2022.*

I 2022 er aldersgrupperne 0-2 år, 6-8 år, 12-14 år og 15-17 år steget i forhold til 2021. Knapt halvdelen af underretningerne vedrørende vold og overgreb er på børn mellem 3-5 år og 6-8 år. 11 % af alle denne type af underretninger vedrører unge mellem 15 og 17 år, hvor en del af underretningerne ifølge Familieafdelingen formodes at kunne tilskrives den nye samtykkelov.

Administrationens datagrundlag, der opsamles i it-systemet DUBU, gør det også muligt at identificere, hvorfra underretninger om overgreb kommer. Dette fremgår af *tabel 2*.

*Tabel 2  
Underretninger om mistanke om overgreb 2022, fordelt på afsender.*

| Anmelder | Antal 2022 | Andel 2022 |
| --- | --- | --- |
| Anbringelsessted | 3 | 1% |
| Anden kommunal afdeling | 8 | 2% |
| Anden offentlig myndighed | 16 | 4% |
| Daginstitution/Dagpleje | 75 | 17% |
| Familiebehandling | 11 | 3% |
| Kontaktperson | 1 | 0% |
| Krisecenter | 30 | 7% |
| Læge | 4 | 1% |
| Politi | 58 | 13% |
| Psykiatri | 9 | 2% |
| Psykolog | 3 | 1% |
| SFO/Fritidshjem/Klub | 3 | 1% |
| Skole | 100 | 23% |
| Sundhedsplejerske | 5 | 1% |
| Sygehus | 14 | 3% |
| Øvrige | 40 | 9% |
| Børne- og Ungerådgivningscentret | 57 | 13% |
| I alt | **437** | **100%** |

Som det ses, er billedet klart: Personalet i skoler og daginstitutioner er dem, der anmelder mest om mistanke overgreb. Det synes også klart, at hovedparten af de øvrige anmeldere er forskellige typer af fagpersoner.

I forlængelse af dataene bag *figur 6* og det faktum, at skolerne i 2022 var de mest underrettende, ses i *figur 7* en stor aldersmæssig spredning af elever, som der underrettet om. Fordelingen svarer i det store hele til tendensen i *figur 6*, selv om de 13 underretninger på 14 årige afviger markant.

*Figur 7  
Underretninger fra skolerne i 2022 om overgreb 2022, fordelt på alder.*

## Skyldes de flere underretninger det stigende befolkningstal?

Det er nærliggende at forvente, at væksten i underretninger er en direkte følge af, at befolkningstallet i Høje-Taastrup Kommune er øget.

Det er imidlertid ikke en fuldstændig forklaring på tilvæksten. Væksten i underretninger over en årrække har nemlig været større end befolkningstilvæksten i den samme periode. Det kan ses i *figur 8* for årene 2014-2022.

Efter en korrektion for befolkningsudviklingen ses, at andelen af børn med en underretning er steget støt gennem disse 9 år – fra 5,1 % i 2014 til 10,8 % i 2022. Således var det i 2022 ca. hvert niende barn, der blev underrettet om, hvor det i 2014 blot var hvert 20. barn. Tilsvarende er andelen af underretninger om overgreb også vokset fra 0,2 % i 2014 til 2,8 % i 2022.

*Figur 8  
Andel børn med underretning og underretning vedr. mistanke om overgreb, 0-17 årige i 2014-2022.*